Carta Eldini de Glana. Certum sit omnibus fidelibus quia quidam miles nomine Eldinus de Glana per manum domni Gaufredi de Sinemuro Marciniacensis prioris, a quo ipse et uxor sua monachalem vestituram acceperunt, ecclesiae Marciniaci pro animae suae et uxoris suae Stephanae salute, quae in eodem coenobio monacha effecta est, quidquid terrae et nemoris et pratorum et vinearum in parrochia Sancti Martini de Lacu habebat donavit. Dedit insuper ad Perticas eidem coenobio totam terram cum servitio quam ibi habebat, et in Chazoto medietatem campi. Hoc audierunt et viderunt in claustro Marciniacensi monachorum Ugo ejusdem loci prior claustralis et Girardus camerarius et Ugo de Sartinis et Eldinus Tizons et Girardus Rubeus et Vibaldus et Petrus de Sevenga. Factum publice apud Marciniacum anno millesimo centesimo decimo quinto ab incarnatione Domini, tempore Gaufredi tertii, filii Gaufredi secundi, monachi et hujus loci prioris, in cujus manu laudavit donum istud et concessit.